Ekonomie weer op pre-pandemie-vlak(Argieffoto: Maroela Media) Suid-Afrika se BBP het in eerste kwartaal van vanjaar met 1,9% gegroei en die omvang van die ekonomie is nou weer op dieselfde vlak as waar dit voor die Covid-19-pandemie was. Statistieke Suid-Afrika (Stats SA) waarsku egter die syfers is vir Januarie, Februarie en Maart vanjaar, wat beteken die ekonomiese uitwerking van die verwoestende oorstromings in KwaZulu-Natal in April sal eers in latere BBP-uitslae duidelik word. Stats SA sê aan die produksiekant het agt van die tien bedrywe positiewe groei in die eerste kwartaal ondervind – met vervaardiging wat die beste presteer het. Die skerp styging in vervaardigingsuitset is hoofsaaklik gedryf deur ŉ styging in die produksie van petroleum en chemikalieë, kos en drinkgoed, asook metale en masjinerie. Finansiële, eiendom- en sakedienste, sowel as handel, het ook noemenswaardige bydrae tot BBP-groei gemaak. Handelsbedrywighede in die eerste kwartaal was lewendig en positiewe groei in groothandel, kleinhandel, voertuigverkope, en spyseniering en akkommodasie het ŉ positiewe kwartaal agter die rug. Na ŉ sterk vierde kwartaal was die landboubedryf effens meer gedemp in die eerste kwartaal en die styging in die eerste kwartaal (0,8%) is hoofsaaklik toegeskryf aan verhoogde tuinbouproduksie. Mynwese en konstruksie het albei ingekrimp. Dit is boonop die boubedryf se vierde agtereenvolgende inkrimping. Besteding aan BBP Besteding aan BBP het ook met 1,9% gegroei. Huishoudelike verbruiksbesteding het in die eerste kwartaal met 1,4% toegeneem en het 1% tot algehele groei bygedra. Dit was veral besteding in die gasvryheidsbedryf waar die goeie nuus gelê het – verbruikersbesteding in restaurante en hotelle het met 6,5% toegeneem, terwyl ander groot bydraers tot groei die vervoer- (2,8%) en kommunikasiebedryf was. (2,4%). Daar was ook groei in indiensnemingsyfers en besteding aan goedere en dienste het kop opgetel. Vaste kapitaalvorming (wanneer ŉ onderneming byvoorbeeld ŉ nuwe fabriek bou of in nuwe toerusting belê) het met 3,6% toegeneem. Uitvoere van goedere en dienste was 3,9% hoër. Uitvoere van goedere en dienste het ŉ styging van 4,9% in die eerste kwartaal ondervind. Invoere het ŉ hupstoot gekry danksy ŉ toename in die vraag na voertuie, onderdele en bybehore, ŉ vraag na minerale produkte, diere- en plantvet, sowel as papier en papieritems. Kos en drank, basiese yster en staal, nie-ysterhoudende metaalprodukte, metaalprodukte en masjinerie, voertuie, onderdele en bybehore, en vervoertoerusting het ook ŉ noemenswaardige bydrae tot groei gelewer. Die handel-, spyseniering- en akkommodasiebedryf het met 3,1% gegroei en 0,4% tot BBP-groei bygedra. Grootmaathandel, kleinhandel, voertuigverkope en spyseniering- en akkommodasiedienste het ook verhoogde groei ondervind.